**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2018. január 22. (hétfő) 16 óra**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető

**Megjelentek:** Fodor Attila elnök*,* Bánóczi Margit, Honti Zoltán, dr. Klein Katalin */késett/,* Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Papp István jegyző, dr. Halmosi-Rokaj Odett aljegyző, dr. Visnyay Noémi osztályvezető, Grégerné Papp Ildikó osztályvezető, Kántor Ágnes NATÜ Intézmény vezetője, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Mielőtt a napirendi pontokat megszavaznánk, szeretnék két mondatot mondani, melyben szerettem volna a bizottság tagjaitól elnézést kérni, hogy az elmúlt időszakban családi, munkahelyi és egészségügyi okok miatt nem tudtam az OKB ülésén részt venni. Ennek megvolt a maga oka, ennek ellenére szerettem volna személyesen is a bizottság tagjainak tolmácsolni. Térjünk rá a napirendi pontok megszavazására. Van-e kérdés, hozzászólás az ülés napirendjéhez? 3 napirendi pontunk van és az Egyebek. Nincs hozzászólás, akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**1/2018. (I. 22.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2018. január 22-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2018. január 22-i ülésén az alábbi napirendet tárgyalja:

1. **A Nagykovácsi Kispatak Óvoda 2018. évi nyári nyitvatartási rendje**
2. **Döntés a „VARÁZSKASTÉLY 2018 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**
3. **Döntés a műfüves sportpálya működtetéséről és használatáról**
4. **Egyebek**

 **Határidő:** azonnal

**Felelős:** OKB elnök

**1. napirendi pont**

**A Nagykovácsi Kispatak Óvoda 2018. évi nyári nyitvatartási rendje**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás? Nincs. Akkor a határozati javaslatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**2/2018. (I. 22.) HATÁROZATA**

**Tárgy: Döntés a Nagykovácsi Kispatak Óvoda 2018. évi nyári nyitvatartási rendjéről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete, mint fenntartó a 2011. évi CXC törvény 83. § (2) bekezdésének b) pontja alapján a Nagykovácsi Kispatak Óvoda nyári nyitvatartási rendjét az alábbiak szerint határozza meg:

**2018. július 2 - augusztus 31-ig** a Nagykovácsi Kispatak Óvoda munkarendjét úgy kell meghatározni, hogy a tagóvodák közül valamelyik folyamatosan nyitva tartson. A szülők **május 18-ig** jelezhetik, hogy a nyári nyitvatartási idő alatt mikor kívánják igénybe venni az óvodai nevelést. Az igények alapján kialakított nyitvatartási rendet az intézményvezető **2017. május 31-ig** hirdetményben közli.

**Határidő:** 2017. május 31.

**Felelős:** intézményvezető

*Megérkezett dr. Klein Katalin, a jelen lévő bizottsági tagok száma 6 fő.*

**2. napirendi pont**

**Döntés a „VARÁZSKASTÉLY 2018 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**

**Fodor Attila elnök:** A napirendi pont előadója dr. Visnyay Noémi osztályvezető asszony. Átadom a szót, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás.

**dr. Klein Katalin**: Az előterjesztésben szerepelt, hogy a rendezvényhez költségterv készült. Ennek a részleteiről tudhatnánk?

**dr. Visnyay Noémi osztályvezető**: A részletes költségterv nemrég készült el, semmi akadálya annak, hogy kiküldjük a bizottsági tagok részére.

**Fodor Attila elnök**: Köszönöm. Van-e további kérdés, hozzászólás? Nincs. Én csak a szokásos dolgokat fogom elmondani. Ez a rendezvény jó szokott lenni, a cél nemes, de nem egy olcsó rendezvényről beszélünk. Én a magam részéről örültem volna, ha a tavalyi év elszámolása esetleg az anyag mellékletét képezi, melyben látjuk, hogy valósult meg a tavalyi. Ennek alapján sokkal pozitívabban lehetne dönteni a 2018-as rendezvényről. Most már van egyfajta tendencia, már látszik, hogy mi valósul meg és mi nem, mennyit nyerünk, vagy nem nyerünk. Mennyi a bevétel stb. Reméljük, hogy a testületi ülésig egy ilyesmit tudunk kapni majd. Ha nincs észrevétel, akkor a határozati javaslatról szavazzunk az előterjesztés szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 4 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**3/2018. (I. 22.) HATÁROZATA**

**Tárgy: Döntés a „VARÁZSKASTÉLY 2018 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Öregiskola Közösségi Ház és Könyvtár intézményén keresztül részt kíván venni a kulturális fesztiválok megrendezésére kiírt pályázaton, és vállalja, hogy az ehhez szükséges, 2.587.500,- forint önrészt, valamint a járulékos költségeket (125.095,-Ft nevezési díjat, az 500.000,-Ft tervezett bevételt, valamint a 38.000,-Ft tagsági díjat), összesen 3.250.595,-Ft, azaz hárommillió-kettőszázötvenezer- ötszázkilencvenöt forint összeget a 2018. évi költségvetésében biztosítja.

Felhatalmazza a Polgármestert a szükséges intézkedések megtételére.

**Határidő**: azonnal

**Felelős:** Polgármester

**Fodor Attila elnök:** Szabó Orsolya kér még szót ehhez a napirendhez.

**Szabó Orsolya:** Visszajelzés a lakosságtól nem érkezik a rendezvényről, mert soha nem kérünk. Esetleg ezt lehet javasolni, hogy nagyon egyszerű elégedettségmérő kérdőívet lehetne készíteni, amit akár a helyszínen is ki lehet tölteni. Ez egy egyszerű dolog, igazán nincs költsége, a kiértékelése pedig rövid idő alatt megtörténhet.

**Fodor Attila elnök:** Ezt abszolút jónak látom, tudom támogatni. Az, hogy ezt ott helyben kellene kitölteni, az kérdéses számomra. Javasolnám ezt esetleg betenni a következő havi Tájolóba, vagy internetes fórumon közzétenni.

**Gerlóczyné Furulyás Katalin**: Hadd tegyem azt hozzá, hogy nincs kidolgozott monitoring rendszerünk a nagy rendezvényekre, kis rendezvényekre sincs. Egyébként a Fesztivál Minősítő Szövetségnek ezt az egész fesztivál regisztrációs rendszert azért kellett kidolgoznia, mert pont az NKA hívta fel rá a figyelmet, hogy ez a legnagyobb pénzt osztó kollégium. Minden nagy rendezvény nagyon drága, ha az éves költségvetéshez viszonyítjuk, akkor is. Ezért dolgozták ki ezt a regisztrációs rendszert, és ebbe tudtunk mi végre belépni. Viszont, ha nincs is egységesen kidolgozott monitoring rendszere sem az országos szerveknek, sem itt helyben, azt el kell mondanunk, hogy a mérésnek van jelentősége. Az biztos, hogy az egyszerű sajtófigyelés alapján is Nagykovácsi ezzel a rendezvénnyel tudott a legtöbb sajtófórumon megjelenni kulturális és családi rendezvények tekintetében. Másrészt a résztvevők számát a tavalyi rendezvényen már próbáltuk mérni. A beléptetésnél volt számolás, de az ismétlődő belépést nem tudtuk szűrni.

**Fodor Attila elnök:** Köszönöm. Ha nincs több hozzászólás, akkor most térjünk rá a 3. napirendi pontra.

**3. napirendi pont**

**Döntés a műfüves sportpálya működtetéséről és használatáról**

**Fodor Attila elnök:** Átadom a szót az előadónak, dr. Visnyay Noémi osztályvezető asszonynak, hogy ismertesse röviden az előterjesztést.

**dr. Visnyay Noémi osztályvezető**: *Röviden ismertette az előterjesztést.*

**Fodor Attila elnök**: Köszönöm**.** Van-e kérdés, hozzászólás?

**Szabó Orsolya:** Több kérdésem is lenne. Az ingyenes használattal kapcsolatban átfedés van az általános iskola és az óvoda között, de ebben biztosan meg tudunk majd egyezni. Viszont az általános iskolánál szeretném megkérdezni, hogy az oktatási napok kerete mit tartalmaz pontosan. A napközi ideje is ide értendő, vagy kizárólag az a periódus, amikor ténylegesen a tanórák vannak.

**dr. Visnyay Noémi osztályvezető:** A napközi időtartama ebbe nem számítana bele, csak a tényleges tanórák időtartama. A mindennapos testneveléshez kapcsolódó tanórákat tartanák itt meg.

**Szabó Orsolya:** A másik, hogy az óvoda esetében a teljes évről van szó, az általános iskola esetében viszont a tanítási évről. Amikor felszabadul az iskola helye, akkor az óvoda használhatja ebben az időszakban a pályát? De ez biztosan egyeztetés kérdése. A következő kérdésem, hogy a pályagondnok státusz egy új státuszt jelent a NATÜ-nek, vagy a meglévő státuszokat tudják felhasználni.

**Kántor Ágnes**: Meglévő státuszról beszélünk. Amikor megszűnt a kft., akkor volt egy gyesen lévő kolléganőnk, ezért maradt egy státuszunk. Ahhoz, hogy valóban törlésre kerüljön a cég, meg kellett szüntetni közös megegyezéssel a státuszt. Ezt a státuszt hozzuk vissza tulajdonképpen, a feladatokat pedig majd megosztjuk, szükség szerint fél státuszban végezzük.

**Szabó Orsolya:** Ezt azért kérdeztem, mert a bizottságnak kell a nyitva tartásra javaslatot tenni. Figyeljünk oda a státuszokra, a bérköltségekre. Vagy tulajdonképpen azt kérdezem, hogy kell-e figyelemmel lenni erre is, ez befolyásolja-e a nyitva tartási időt, vagy meg tudja oldani mindenképpen a NATÜ.

**Kántor Ágnes**: Nem tudom, hogy ismert-e minden bizottsági tag előtt, hogy valamikor leadtunk egy tájékoztatást az MLSZ részére, hogy hogyan gondoljuk a műfüves pálya nyitva tartását. Abban egy olyan javaslatot tett az önkormányzat, hogy április 1-től augusztus 31-ig 9-20.30-ig, munkaszüneti napokon 16-20.30-ig, persze a hivatalos versenyeken túl. Szeptember 1-től november 30-ig hétköznap 14-20 óráig, munkaszüneti napon 15-18-ig, és december 1-től március 31-ig 14 órától 20 óráig tartana nyitva, munkaszüneti napokon pedig nem lenne nyitva.

**Papp István jegyző:** Óvodavezető asszony kérdésére azt a választ szeretném adni, hogy az ingyenes igénybevétel során a két oktatási nevelési intézmény saját felelőssége legyen a nyitás-zárás. Nem NATÜ alkalmazottal oldanánk meg az egyik tanóráról a másikra való használatot. Ezért lenne a NATÜ esetében elegendő a fél státusz.

**Szabó Orsolya:** Javasolnám a házirendbe beleírni azt, hogy ha valaki alkalomszerűen bérli, akkor a lemondás esetén mi történik.

**Kántor Ágnes**: A bérleti díjat előre kell kifizetni, de hogy mennyivel előre, az nincs meghatározva. Az előzetesen megbeszéltek szerint a pályagondnoknál kell majd kifizetni a bérleti díjat.

**Fodor Attila elnök**: Azt gondolom, hogy ez a rész, amit Szabó Orsolya felvetett, kidolgozásra kellene, hogy kerüljön. A gyakorlatias oldalát is nézni kellene, ha elkezd szakadni az eső, és ezért nem tud valaki a pályára menni, azt nem lenne túl ildomos kifizettetni. Megint más, ha valaki előző napon lemondja. Ezeket érdemes lesz gyakorlatiasan megközelíteni és beépíteni majd a házirendbe.

**Szemesy Barbara alpolgármester**: Nekem a bérleti díjakkal kapcsolatban lenne kérdésem. Láttam, hogy milyen fenntartási költsége van ennek a pályának, és ha jól látom, 2,2 millió Ft. Úgy érzem, hogy a teljes ár az tökéletes, de a kedvezményes árra én 50 %-ot javasolnék, mert különben soha nem fog visszajönni az a pénz, amit mi erre költünk. Az egyesületek a füves pályát már amúgy is ingyen használják, a sportcsarnokot és a rekortán pályát 800 Ft/óra bérleti díjért. Úgy gondolom, hogy ez megint egy nagy gesztus, de azért az 50 % is elég kedvezményesnek tűnik.

**Fodor Attila elnök**: Kérem, hogy alpolgármester asszony ne felejtse azt el, hogy az, hogy a pálya megvalósulhatott, ahhoz kellettek a sportegyesületek, mert nem is lehetett volna ilyen kevés önrésszel megkapni ezt a támogatást. Az, hogy mi kevés, mi sok, megint nézőpont kérdése. Azt gondolom, hogy ha nincs a két gyermek sportegyesület, akkor ez a pálya nem tud Nagykovácsiba kerülni, nem gondolom, hogy rajtuk kellene ezt pénzügyileg megkeresni. Főleg úgy, hogy alapvetően ez a pálya arra van, hogy ezek a gyerekek használják. Az, hogy mennyi a teljes árú, azon is lehetne vitatkozni, mert akkor én megvizsgálnám azt, hogy milyen árak vannak a tornateremben. Lehet, hogy amikor 8-10 ezer Ft-okat fizetnek felnőtt társaságok egy-egy óráért, ahhoz képest lehet, hogy ez valóban olcsó. Azt gondolom, hogy amikor egy ilyen területnek a gazdaságosságát kell vizsgálni, akkor mindig az adott esetben az olyan típusú privát szférának a bérlését érdemes figyelembe venni, akik ad hoc jelleggel bérlik a pályákat. Adott esetben a baráti társaságok, 8-10 ember összeadja, és pillanatok alatt 8-10-12 ezer Ft-okat a maguk szórakozására a felnőttek ki tudnak fizetni. Fontos az is, hogyan lesz nyitva ez a pálya. Amit a NATÜ vezetője is felvázolt, az egy normál, szimpatikus gondolkodás, de ha belegondolunk abba, hogy a sportegyesületi gyerekek 7-ig edzenek, ezek a felnőtt 7 óra után tudnak a pályára lépni. Meghatározhatunk mi nyitva tartást 8 óráig, de valószínűleg akkor a bevétel sem fog megérkezni, mert ezek az emberek nem érnek úgy rá, hogy 8 óráig befejezzék a sportolást. Azt gondolom, hogy ha már a bérleti díj kérdését feszegetjük, akkor azt gondolom, hogy a tornateremnek a bérleti díját érdemes megvizsgálni, megnézni, hogy azzal legyen szinkronban, hisz nem feltétlenül csak az a cél, hogy minden felnőtt hobby-focistát átcsaljunk a tornateremből. Az lehet egy jelentős bevételi forrás a pálya fenntartására, ha minél több felnőtt veszi igénybe, viszont az ő igényeik pedig az esti órákra irányulnak. A magam részéről nem gondolom, hogy támogatandó lenne az alpolgármester asszonynak a javaslata, hisz ezek nélkül az egyesületek nélkül ma nincs pálya, és akkor nem lenne mit bérbe adni.

**dr. Klein Katalin**: Az előző témához szerettem volna visszatérni. Kulturális és turisztikai események bonyolításához is bérbe adható a pálya. Nem lenne szükséges a házirendbe a használattal kapcsolatos előírásokat is belefoglalni? Nem egyértelműek az előírások, mert a kultúra és turisztika tágabb, mint a sport, és nem lehet pl. sátrat bevinni.

**Papp István jegyző**: A 3. melléklet II. pontja tartalmazza, hogy furnérlemezzel le kell fedni minden esetben, ha nem sportcélra használják a pályát.

**Fodor Attila elnök**: Nekem még egy mondatom maradt. Én javaslattal éltem, hogy vegyük figyelembe, hogy a felnőttek általában 8, 9 óra magasságában vennék ki a pályát, illetve a másik része a hét végi nyitva tartás, azt gondolom az egy sokkal népszerűbb időszak lesz a lakosság körében. Úgy gondolom, hogy mindenképpen egy bevételi forrást fog jelenteni a hétvégi bérbeadás. Ott egyetlen egy dologra szeretném felhívni a figyelmet, hogy az én javaslatom azt lesz, hogy vasárnapi napon csak 12 órától lehessen kiadni. Addig, a vasárnapi istentisztelet alatt 10-12 óra között a református egyháznak az istentiszteletét nem lenne ildomos ezzel zavarni. 8 és 9 között pedig nem gondolom, hogy arra kellene ébredni, hogy pattog a labda. De úgyis fogunk majd erről beszélni, hogy ki milyen javaslattal él.

**Szemesy Barbara alpolgármester**: A bérleti díjhoz szeretnék még hozzászólni. Örülünk, hogy van ez a két sportegyesület, és ők is részt vettek ennek a pályázatnak a megvalósulásában, de azt se felejtsük el, hogy az önkormányzatnak több, mint 10 millió Ft-jába került az önrésszel együtt ennek a megvalósulása, tehát valamennyit kellene visszahozni. Ha ezeket a kedvezményes árakat fogjuk meghatározni, ami az előterjesztésben van, akkor óhatatlanul más területekről jönnek át a csapatok, pl. az Amerikai iskolából. Akkor viszont szeretném látni az egyesületek oldaláról, hogy mennyivel fog csökkenni a szülők által befizetendő díj, mert itt sokkal kedvezményesebben fognak tudni területet bérelni.

**Fodor Attila elnök**: Köszönöm a konstruktív hozzáállást és véleménynyilvánítást. Szeretném megjegyezni, hogy az MLSZ járult hozzá azzal a 90 %-os támogatással a sportegyesületek helyett ennek az egésznek a felépítéséhez. Tehát nem élősködőként jelentkeznek a sportegyesületek. Kettő, azt gondolom, hogy érdemes tisztában lenni azzal is, hogy a gyerekek az edzésidőből mennyit tudnak majd ezen a műfüves pályán edzeni. Pontosan a korosztály és a szövetség által meghatározottak miatt nem erre a pályára fog tevődni az edzésidők nagy többsége, hanem csak minimális részét teszi ki a két egyesület edzés idejének. Ezért nem gondolom, hogy fő szempont lenne ez a pár száz Ft, mert annyira kis mértékű lesz az összfelhasználáshoz képest a műfüves pálya használata, hogy számomra ez így meglepő és érdekes felvetés volt.

**Szabó Orsolya**: Próbáltam kiszámolni, hogy mekkora kedvezményt jelent ez a gyerekekkel foglalkozó szervezeteknek illetve a civil szervezeteknek, ha naponta kétórás idősávban használhatják a műfüves pályát. Havi 22 nappal és 9 hónappal számolva ez 1.584.000 Ft-ot jelent, ami szerintem nagyon pozitív dolog, hogy ennyivel tudja az önkormányzat támogatni őket. Ezt majd jelenítsük meg, amikor a támogatásokról is szó esik, mert ezek hatalmas összegek. Ha csak a felét használja ki, akkor is 7-800 ezer Ft. A másik pedig, hogy kérdezném, hogy a református templomban csak hét végén van istentisztelet? Hétköznapokon nincs valamilyen esemény? Nem fogja zavarni őket a zaj? Nem tudom, hogy ez milyen idősávban van.

**Fodor Attila elnök:** Hétvégén van istentisztelet, vannak máskor is kisebb foglalkozások, de nem istentisztelet.

**Szabó Orsolya**: Akkor viszont nem jól választottunk területet, máshová kellett volna tenni a pályát, hiszen így mindig zavarni fogja a reformátusokat.

**dr. Klein Katalin**: Az a kérdésem, hogy ezt mindenképpen be kell vinnünk most a testület elé? Nem vagyok jártas a sportéletben, de nekem az az érzésem, hogy az érintetteket be kellene hívni, egyeztetni kellene egy ad hoc bizottsággal. Én nem tudok javaslatot tenni a nyitva tartásra, fogalmam sincs a szokásokról és a gyakorlatról.

**Fodor Attila elnök:** A kedvezményekre vonatkozó hozzászólásra szeretnék reagálni. Szeretném, ha Szabó Orsolya tisztában lenne azzal, hogy alapvetően a műfüves pályának az a fő funkciója, hogy amikor un. mostoha időjárás van és a füves pályát kímélni kell, akkor domborodik ki ennek a műfüves pályának az előnye. Normál esetben a sportegyesületek alapvetően a füves pályát favorizálják, mert az a legjobb és legegészségesebb. Amikor jön az őszi esős, csapadékosabb időszak, és ki kell tolni a sötétedés miatt az edzésidőket, akkor megint előtérbe kerül. Ezt a dolgot ismerni kell, nem lehet egyszerűen beszorozni a napokat és az órákat.

**Kiszelné Mohos Katalin polgármester**: dr. Klein Katalinnak mondanám, hogy igen, feltétlenül dönteni kell erről a kérdésről, mert addig senki nem használhatja a pályát, amíg nincsenek meg a feltételek. Természetesen a gyakorlat során a későbbiekben módosítani tudja ezt a testület, ha úgy néz ki, hogy a mostani döntés esetlegesen nem felel meg valamilyen szempontból a használóknak. Egyébként decemberben egyeztettünk az egyesületek vezetőivel, lehetőségük volt január 15-ig a működtetéssel kapcsolatos bármilyen javaslatuk megtételére, de nem érkezett semmilyen javaslat. Azt gondolom, mindenképpen meg kell hoznunk a döntést, és ha a gyakorlat során az egyesületektől olyan javaslat érkezik, hogy valami miatt a mostani döntés nem megfelelő, akkor lesz lehetőség a módosításra.

**dr. Klein Katalin:** Köszönöm, elfogadom ezt a választ.

**Fodor Attila elnök**: Azt gondolom, hogy teljesen megállja a helyét, amit polgármester asszony mondott, azzal egészíteném ki gyakorlatiasan megközelítve a dolgot, hogy nem tudom, érkezett-e bármelyik egyesület részéről a téli időszakban a pálya használatára vonatkozó igény.

**Kántor Ágnes**: Az egyesületek részéről nem érkezett igény, viszont két csapat már megkeresett minket, már az átadó ünnepségen, hogy szeretnék kibérelni.

**Kiszelné Mohos Katalin polgármester:** A NUSE is megkeresett, hogy mikortól használhatják a pályát. Ez volt a válaszom, hogy meg kell várni a Képviselő-testület döntését, hogy milyen feltételekkel lehet a pályát használni. Tehát érdeklődés már volt.

**Fodor Attila elnök:** Akkor mindenképpen most kell döntenünk ebben a kérdésben. Egyben kell döntenünk?

**Papp István jegyző**: Először a módosító javaslatokról kell dönteni, a nyitvatartási időt is a bizottságnak kell meghatározni, arról is külön kell szavazni, majd a határozati javaslatról együtt.

**Fodor Attila elnök:** A nyitvatartási időre szeretnék kérni javaslatot.

**Szabó Orsolya**: Hétköznapra 16-21 óráig, hét végére 10-18 óráig javaslom a nyitva tartást.

**Fodor Attila elnök**: Én is élnék javaslattal. Azt gondolom, hogy a nyitva tartás 8-tól van, és akkor az iskolák már tudják használni. Gyakorlatiasan nézve a 22 órai zárás lenne a megfelelő, mert 21 órától még fogják bérelni a pályát. Úgy hallom, hogy a többség a 21 órát javasolja, ez kompromisszumos megoldásnak tűnik. Szombaton 10-21 óra, vasárnap 12-21 óra a javaslatom. Ünnepnapokon a pálya egységesen legyen zárva. Úgy látom, hogy nincs más vélemény, álláspont, ezért ezt tenném fel szavazásra. Indítható a szavazásra.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 4 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**4/2018. (I. 22.) HATÁROZATA**

Tárgy: Döntés a műfüves sportpálya nyitva tartásáról

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a pálya nyitva tartását Nagykovácsi Nagyközség Önkormányzat Képviselő-testülete az alábbiak szerint határozza meg:

Hétfő-Péntek: 08 – 21 óra

Szombat: 10 – 21 óra

Vasárnap: 12 – 21 óra

Ünnepnapokon: Zárva

**Felelős**: Polgármester

**Határidő**: azonnal

**Fodor Attila elnök**: Érkezett egy módosító javaslat alpolgármester asszony részéről. Én pedig udvariasan végére hagytam a sajátomat, pontosan a bevételek miatti aggódás miatt, és a világítás költségeinek a figyelembe vételével a teljes bérleti díjnál a villanyszámla megtérülése miatt én a 6.000 Ft helyett a 7.000 Ft-ot javasolnám A kedvezményesnél pedig pontosítanám gyermekekkel foglalkozó nagykovácsi székhelyű sportegyesületekre a megnevezést.

**Kiszelné Mohos Katalin polgármester**: Én nem tennék különbséget, minden gyermek ugyanazt a kedvezményt kapja.

**Szabó Orsolya**: A sávbeosztásnál van olyan, hogy maximum mennyi időre bérelheti a pályát egy egyesület?

**Kántor Ágnes**: Ez minden alkalommal egyeztetés kérdése.

**Szabó Orsolya**: Én maximalizálnám, hogy egy nap egy egyesület mennyit használhatja.

**Fodor Attila elnök**: Közben már kezdődne a Pénzügyi bizottság ülése, és még Egészségügyi bizottsági ülés is van előtte, ezért feltenném a módosított határozati javaslatot, amit én javasoltam, hogy a 6 ezer helyett 7 ezer lenne a világítás miatt a felnőtt civil embereknek a pálya bérlése az esti órákban. Világítás nélkül akkor 5 ezer Ft.

**Szemesy Barbara alpolgármester:** Beírtuk, hogy nagykovácsi székhelyű egyesületek, így a máshonnan érkező egyesületek teljes árat fizetnének?

**Fodor Attila elnök:** Igen.

**Kiszelné Mohos Katalin polgármester**: A tornaterem esetében nincs meghatározva a Nagykovácsi székhely, minden gyerek kedvezményesen veheti igénybe a termet.

**Kántor Ágnes**: Mi van akkor, ha a szülők összefognak, és nem egyesület, hanem egyszerűen néhány gyerek szülőkkel szeretné használni a pályát. Nincs bejegyzett egyesülete, de valahogy ezt a helyzetet is meg kell oldani.

**Fodor Attila elnök:** Azt gondolom, hogy ez egyedi elbírálás alá esne a NATÜ részéről. Azt gondolom, hogy ezt majd akkor pontosítani kell, hogy kikre gondol intézményvezető asszony.

**Kántor Ágnes**: Nem gondolom, hogy ezt a NATÜ-nek, vagy nekem kellene eldönteni. Határozza meg a bizottság vagy a Képviselő-testület és a NATÜ pedig majd üzemelteti a pályát a testület döntésének megfelelően.

**Fodor Attila elnök**: Ebben most nem alakult ki konszenzus, akkor erre térjünk majd vissza, ha lesz ilyen egyedi kérés, akár a NATÜ, akár a bizottság részére. Akkor feltenném szavazásra a második módosító javaslatot, amelyben a villanyvilágítás miatt 7.000 Ft-ra lett volna emelve a díj, és akkor zárjuk is le mert Egészségügyi és Pénzügyi bizottság is van. Akkor feltenném szavazásra, hogy aki tudja támogatni ezzel az emelttel, akkor most kérem, támogassa, vagy ne. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 5 igen, 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**5/2018. (I. 22.) HATÁROZATA**

Tárgy: Módosító javaslat a műfüves pálya használati díjára vonatkozóan

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek a műfüves futballpálya használati díját az alábbiak szerint határozza meg:

|  |  |  |
| --- | --- | --- |
| **20x40 méteres műfüves futballpálya** | **Teljes ár****(óra/Ft)** | **Kedvezményes ár (óra/Ft)** |
|  |  | **Gyermek** | **Nagykovácsi székhelyű civil szervezetek** |
| **Pályavilágítás nélkül** | 5000 | 800 | 1500 |
| **Pályavilágítással** | 7000 | 1000 | 2500 |

**Felelős**: Polgármester

**Határidő**: azonnal

**Fodor Attila elnök:** Akkor így került elfogadásra a határozati javaslat.

**Szabó Orsolya**: Volt egy másik javaslat is kedvezményre, arról nem szavazunk?

**Fodor Attila elnök:** Második módosításra már nincs lehetőség. Arról szavaztunk, hogy a táblázatban van az emelés, és a többi változatlanul marad, így tettem fel a szavazást. Majd a Pénzügyi bizottság ülésén megteszi valószínűleg alpolgármester asszony újból a javaslatát.

**Honti Zoltán**: Ez nem így hangzott el.

**Fodor Attila elnök:** PB még lesz, testületi ülés is lesz, aki még emelni szeretné, az majd felveti.

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs, akkor ezzel a bizottság ülését 17 óra 6 perckor lezárom.

K.m.f.

 Fodor Attila Bánóczi Margit

 elnök tag